钦定古今图书集成/明伦汇编/闺媛典/第040卷 > 邰阳友娣
## 钦定古今图书集成/明伦汇编/闺媛典/第040卷 > 邰阳友娣

按刘向《列女传》：“‘女娣者，邰阳邑任延寿之妻也，字季
儿，有三子。季儿兄季宗与延寿争葬父事，延寿与其
友田建阴杀季宗，建独坐死。寿会赦，乃以告季儿，季
儿曰：嘻！独今乃语我乎’？遂振衣欲去，问曰：‘所与共杀
吾兄者为谁’？延寿曰：‘田建，田建已死，独我当坐之，汝
杀我而已’。季儿曰：‘杀夫不义，事兄之仇亦不义’。延寿”
曰：“吾不敢留汝，愿以车马及家中财物尽以送汝，听
汝所之。”季儿曰：“吾当安之。兄死而仇不执，与子同枕
席，而使杀吾兄，内不能和夫家，又纵兄之仇，何面目
以生而戴天履地乎！”延寿惭而去，不敢见季儿。季儿
乃告其大女曰：“汝父杀吾兄，义不可以留，又终不复
嫁矣。吾去汝而死，善视汝两弟。”遂以身自经而死。冯
翊王让闻之，大其义，令县复其三子而表其墓。君子
谓友娣善，复兄仇。《诗》曰：“不僭不贼，鲜不为则。”季儿可
以为则矣。